**Nummer:** 2744

**Titel:** Erhvervsfiskere

**Kort titel:** Fisker

**Status:** GOD

**Godkendelsesperiode:** 30-06-2007 og fremefter

**Beskrivelse af jobområdet**

**Definition af jobområdet**

Jobområdet dækker erhvervsmæssigt fiskeri i søer, fjorde og kystnære farvande samt på fjernere liggende fangstpladser i danske, europæiske eller oversøiske farvande. Der kan være tale om fiskeri af skaldyr, konsum- eller industrifisk, ligesom sejlads med lodser til og fra store fartøjer i de kystnære og indre danske farvande indgår i jobområdet.

**Typiske arbejdspladser inden for jobområdet**

Erhvervsfiskeri foregår i meget forskelligartede virksomheder. Hver med sine krav til medarbejdernes kvalifikationer. Uden prioriteringer i antal ansatte, indtjening mv. kan følgende tjene som eksempler på fiskerivirksomheder:

- Bundgarnsfiskeri har historisk været meget udbredt og foregår stadigvæk mange steder i landet, dog særligt i Bælthavet og Østersøen. Der er typisk nogle få mand på en bundgarnsjolle, som, foruden at røgte garnene, ofte også vedligeholder det meste af materiellet. Bundgarnsfiskeren fanger de fisk, der går langs kysten på det sted, hvor bundgarnet er placeret. Altså de fisk, der bevæger sig kystnært.

- Garnfiskeri arbejder med fiskeri på passive garn sat ud på havbunden i åbent hav, kystnært eller langt fra land med mange timers sejlads frem og tilbage. Dette fiskeri resulterer i fangst af de fisk, der bevæger sig langs havbunden på det sted, hvor garnene bliver sat.

- Snurrevodsfiskeri er et traditionelt dansk fiskeri, der fanger en fin spisefisk blandt de fisk, som lever tæt på bunden. Denne type fiskeri er sine steder ved at overgå til et fiskeri kaldet Fly-scooter. Dette fiskeri er mere omkostningstungt, men dækker også en større del af havbunden med større fangst som en mulighed.

- Trawlfiskeri har flere meget forskellige varianter. Men fælles for disse fiskerityper er, at der er tale om aktivt fiskeri, hvor fartøjet trækker et trawl efter sig på havbunden eller oppe i vandmasserne, oftest på havbunden for spisefisks vedkommende. Resultatet af dette fiskeri er ligeledes de fisk, som findes på havbunden, hvor fiskeriet foregår. Der foregår et industrifiskeri efter mindre pelagiske fiskearter som fx brisling. Dette fiskeri leverer den fangede fisk uforarbejdet til fiskemelsfabrikker i land.

- Muslingefiskeri foregår i modsætning til andet fiskeri med en muslingeskraber, som man trækker hen over muslingebanker og på den måde samler muslingerne op fra havbunden. Muslingerne leveres næsten udelukkende til fabrikker i land, der videreforarbejder muslingerne.

- Notfiskeri foregår i Atlanterhavet på stor vanddybde, hvor man fanger pelagiske fiskearter som fx sild og makrel i store stimer.

- Herudover er der flere andre, men mindre udbredte fiskerier. Her skal blot nævnes langlinefiskeri, dørgefiskeri og pilkefiskeri.

- Fiskeriets personale varetager ofte også andre funktioner i de maritime erhverv og her kommer bådførerne ved lodsvæsenet ind. Arbejdet med at sejle mindre fartøjer i al slags vejr er fælles for de to erhverv.

Jobfunktionerne bliver ofte udført på forskellige tidspunkter af døgnet under fangstrejsen. Der forekommer perioder, hvor der arbejdes særdeles intenst. Fartøjerne fungerer som små ”samfund”, hvor arbejdsplads, pauseområder, spiseplads og sovepladser er placeret meget tæt på hinanden. Arbejdsopgaverne ombord udføres i tæt samarbejde blandt de ansatte på fartøjet.

Alt efter fangsttype og farvand kan der være tale om fangstrejser af en varighed fra 1 dag og op til få uger. Der er fiskefartøjer, hvorpå besætningen på skift holder fri og er i land, når fartøjet er ude at sejle.

På samme måde som fiskerne, sejler bådførerne i lodsvæsenet ofte alene. Der er almindeligvis tale om korte sejladser på op til 2 timer, hvor lodsen skal bringes eller hentes ved et fartøj. Arbejdet foregår i bestemte vagter.

**Medarbejderne på arbejdspladserne inden for jobområdet**

Inden for området er der beskæftiget ca. 3.200 personer (2007). Heraf arbejder ca. 150 ved lodsvæsenet. En del af erhvervsfiskerne er kun aktive i erhvervet en del af året.

Erhvervsfiskeriet rekrutterer medarbejderne meget bredt. En del har tidligere arbejdet med håndværk eller inden for landbruget og nogle gør det stadigvæk - afhængig af beskæftigelsesmulighederne i de to erhverv. De fleste medarbejdere er dog beskæftiget med fiskeri som hovedbeskæftigelse.

De erhvervsfiskere, der har mange års erfaring i erhvervet, er ofte sidemandsoplærte eller er vokset op med erhvervet. Et stigende antal unge har gennemgået erhvervets grunduddannelse.

En del har deltaget i én eller flere af branchens efteruddannelser, men der er fortsat et stort udækket behov.

Erhvervsfiskeriet byder på gode muligheder for jobudvikling og jobskifte. Der er således en række uddannelser og certifikater, som fiskerne kan vælge at erhverve med mulighed for at få et mere afvekslende job. Fiskere med mindst 2 års erfaring kan læse til Fiskeskipper af enten 3. eller 1. grad eller evt. skifte over til handelsflåden med en Kyst- eller Sætteskippereksamen. Endelig kan fiskerne videreuddanne sig på Navigationsskolerne til skibsfører i handelsflåden.

**Arbejdsorganisering på arbejdspladserne inden for jobområdet**

Erhvervsfiskerens arbejde er meget varieret og spænder fra dæks- og lastarbejde over kabys- og motortjeneste til navigering, styring og manøvrering af fartøjet under fiskeri og sejlads.

På fartøjerne er det skibsføreren, der har ansvaret for, at alle regler bliver overholdt. Det være sig både de nationale og internationale søvejsregler, regler for fiskeriet, arbejdsmiljø og havmiljø. Det er vigtigt for erhvervsfiskeren at have kendskab til disse regler for at kunne handle i overensstemmelse hermed. Da de enkelte fartøjer fungerer som selvstændige virksomheder, er det føreren, der er den daglige leder, hvilket kræver ledelsesmæssige kompetencer.

Der er typisk ganske få fiskere på et fiskefartøj og de skal hver især kunne håndtere de opgaver, som de skal udføre. Samlet set kan arbejdets tilrettelæggelse på et fiskefartøj beskrives som en selvstyrende gruppe, da der normalt ikke kommer konkrete anvisninger på arbejdets tilrettelæggelse udefra. Omvendt hviler hele besætningens sikkerhed og indtjening på, at hver enkelt fisker selvstændigt og omhyggeligt udfører sine funktioner.

På grund af det lille antal ombordværende på det enkelte fartøj, nødvendigheden af fleksibilitet i arbejdets udførelse samt de omfattende sikkerhedshensyn, er det nødvendigt, at de fleste arbejdsfunktioner kan bestrides af flere - eller alle ombordværende.

**Beskrivelse af de tilhørende arbejdsmarkedsrelevante kompetencer**

**Anvendelse af fangstredskaber, fiskerimetoder og fangstbehandling.**

**Kort beskrivelse af kompetencen og dens anvendelse i jobområdet**

En væsentlig del af arbejdet på et fiskefartøj er at klargøre og anvende almindeligt forekommende redskaber samt behandle og opbevare fangsten frem til losning i havn. Derudover skal erhvervsfiskeren have kendskab til fiskens videre forarbejdning i fiskeindustrien samt kendskab til havbiologi og fiskerilovgivning.

Erhvervsfiskeren skal endvidere kunne håndtere og vedligeholde en række forskellige fiskeredskaber, afhængig af de aktuelle fangstmuligheder. Derfor er kendskab til almindeligt forekommende fiskeredskaber, deres betegnelse, opbygning og vedligeholdelse, vigtig. Endvidere skal erhvervsfiskeren have kendskab til vodbinderarbejde og de anvendte materialer. Endelig er fiskeriet i dag et så lovreguleret erhverv, at erhvervsfiskeren skal være bekendt med de lovmæssige krav til fiskeredskaberne samt regler for kvoter og havdage.

Erhvervsfiskeren skal have kendskab til havbiologi, økosystemer, biologisk rådgivning og ressourceforvaltning for fremme af et bæredygtigt fiskeri.

Fisk er en let fordærvelig fødevare og kendskabet til fiskens behandling er en vigtig kompetence for at opnå det optimale udbytte af fangsten, da denne behandlet uhensigtsmæssigt hurtigt falder i værdi. Korrekt behandling og opbevaring af fisk og skaldyr kræver også kendskab til hygiejne, rengøring og bakteriernes udvikling.

Fangstrejser foregår ofte langt fra land uden mulighed for at tilkalde professionel assistance fra reparatører, servicefolk m.fl. Det er derfor vigtigt, at erhvervsfiskeren er i stand til at foretage reparationer undervejs, da skader på udstyr, som ikke bliver nødrepareret, dels kan udvikle sig til større risici for både fartøj og besætning, dels kan indebære store produktionstab.

På mange af de større stålskibe forefindes svejseudstyr. Anvendelse af dette udstyr kræver kompetencer i svejsearbejde.

**Teknologi og arbejdsorganisering**

Fangstredskaber er oftest garn eller trawl og alle fiskere ombord vil normalt kunne både bjærge og sætte disse fangstredskaber.

Oftest foregår processen ved, at 1 - 2 fiskere håndterer udstyret, mens bådføreren holder styr på fartøj og spil.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

Der er ingen særlige formelle uddannelseskrav som forudsætning for at udføre dette arbejde.

**Kompetencens udbredelse på arbejdspladser i jobområdet**

Hensynet til en fleksibel tilrettelæggelse af arbejdsopgaverne på fartøjet kræver, at så mange som muligt er i besiddelse af de nævnte kompetencer.

**Beskrivelse af de tilhørende arbejdsmarkedsrelevante kompetencer**

**Arbejdsmarkedsforhold og driftsøkonomi i erhvervsfiskeriet.**

**Kort beskrivelse af kompetencen og dens anvendelse i jobområdet**

Fiskere aflønnes i de fleste tilfælde som partsfiskere, hvilket betyder, at de i alt væsentligt modtager en pct. del af fangstrejsens udbytte. Bl.a. derfor er det vigtigt, at erhvervsfiskeren har kendskab til de enkelte elementer i et kutterregnskab. Endvidere er kendskab til etablering og finansiering af et fartøj, erhvervets organisering, struktur, uddannelses- og beskæftigelsesmuligheder vigtigt.

**Teknologi og arbejdsorganisering**

Arbejdet foregår ved brug af PC og Internet.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

Der er ingen særlige certifikatkrav forbundet med brug af PC og Internet.

**Kompetencens udbredelse på arbejdspladser i jobområdet**

Kompetencen er meget udbredt i erhvervet.

**Beskrivelse af de tilhørende arbejdsmarkedsrelevante kompetencer**

**Drift af motorer og hydrauliske systemer.**

**Kort beskrivelse af kompetencen og dens anvendelse i jobområdet**

Erhvervsfiskeren skal have kendskab til og kunne udføre en række drifts-, service- og vedligeholdelsesopgaver i tilknytning til motorer og transmission mv. samt til de ofte meget komplicerede el- og hydrauliksystemer.

Flere fartøjer er i dag udstyret med kølesystemer, hvilket stiller krav om kendskab til service, vedligehold og daglig brug/indstilling af køle- og frysesystemer.

Håndtering af fangstredskaberne i forbindelse med udsætning og bjærgning foregår oftest med hydraulisk styret dæksudrustning såsom spil, tromler og garnhaler mv. Der er en tendens til, at større fartøjer begynder at neddrosle anvendelsen af hydraulik og i stedet anvende moderne el-systemer.

Tunge løft er i stigende grad afløst af kraner og kranlignende systemer, hvilket fx er tilfældet, når trawlposen tages indenbords eller fiskepumpen benyttes og når fyldte fiskekasser hejses i land efter fangstrejsen. Her er kendskab til fartøjets stabilitet, korrekt anhugning og brug af sikkert løftegrej en forudsætning for et sikkert arbejdsmiljø.

**Teknologi og arbejdsorganisering**

På moderne fiskefartøjer er der sædvanligvis installeret 1 - 2 hovedmaskiner og et par el-generatorer, som samlet skal kunne klare fremdriften af fartøjet og behovet for el, der kan være ganske stort på et moderne fiskefartøj.

Der er normalt én, som alene varetager driften af det tekniske udstyr, hvilket foregår på vej til og fra fangstpladserne. Når fartøjet fisker, er alle mand beskæftiget med dette.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

På fiskefartøjer længere end 15 meter pp/EU, hvor fremdrivningsmaskineriet samtidigt er på mere end 100 KW, er det et certifikatkrav, at mindst ét besætningsmedlem har erhvervet ”Duelighedsbevis i motorpasning”, hvilket er gældende op til 750 KW.

På fiskefartøjer med installeret motoreffekt ud over 750 KW fastsætter Søfartsstyrelsen maskinbesætningen. Men med et fremdrivningsmaskineri op til 2.999 KW er kravet ofte en skibsmaskinistuddannelse.

**Kompetencens udbredelse på arbejdspladser i jobområdet**

Hensynet til en fleksibel tilrettelæggelse af arbejdsopgaverne på fartøjet kræver dog, at så mange som muligt er i besiddelse af de nævnte kompetencer.

**Beskrivelse af de tilhørende arbejdsmarkedsrelevante kompetencer**

**Kost, sundhed og ernæring.**

**Kort beskrivelse af kompetencen og dens anvendelse i jobområdet**

Da fangstrejser ofte er af flere døgns varighed, har det stor betydning, at én - og af hensyn til fleksibiliteten helst flere - af de ombordværende kan forestå bespisningen af det samlede mandskab (kabysarbejdet). Det skal foregå på en hygiejnemæssig korrekt måde og efter ernæringsrigtige principper.

I funktionen indgår alt fra planlægning af kosten over indkøb til tilberedning af kosten efterfulgt af oprydning og rengøring af pantry og lukaf.

**Teknologi og arbejdsorganisering**

Pladsforholdene er trange, dørken står ikke stille og mandskabet ønsker god og velsmagende mad. Pantry er udstyret med gas kogeudstyr eller el komfur på større fartøjer. Ofte er der køleskab/box til stede og arbejdet udføres tit af yngste mand alene.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

Der er ingen særlige certifikatkrav forbundet med denne arbejdsfunktion.

**Kompetencens udbredelse på arbejdspladser i jobområdet**

Der er tradition for, at denne funktion påhviler ”yngste mand”. Men af hensyn til fleksibiliteten i arbejdets udførelse er det vigtigt, at flere kan tage over. Derfor er der tale om en kompetence med stor udbredelse i branchen.

**Beskrivelse af de tilhørende arbejdsmarkedsrelevante kompetencer**

**Navigation og instrumentbetjening.**

**Kort beskrivelse af kompetencen og dens anvendelse i jobområdet**

Erhvervsfiskere på et fiskefartøj skal kunne udfylde så mange funktioner som muligt. Herunder føring af fartøjet, som forudsætter viden om navigation og manøvrering både til havs og i havne. Desuden kendskab til de mange instrumenter, der bruges under sejlads og især i forbindelse med fiskesøgning og fiskeri.

For at fungere som Bedstemand på fiskefartøjer, er det en forudsætning, at fiskeren har erhvervet ”Duelighedsbevis i sejlads for fiskere”. Det giver endvidere, sammen med de øvrige uddannelser til det Blå Bevis, adgang til at føre fiskefartøj på op til 15 meter pp/EU.

På havet foregår kommunikationen til land via radiosendere/-modtagere. Ud over den rent praktiske funktion heri, har radiokommunikationen en stor sikkerhedsmæssig betydning og kommunikationsudstyret er da også en del af det omfattende sikkerhedsudstyr, der skal være til stede på fiskefartøjer jf. GMDSS-reglerne. For at sikre, at kommunikationen såvidt muligt kan afvikles uden problemer i forbindelse med nød-, il- og sikkerhedsmeldinger/-kommunikation, skal der altid være mindst én person ombord på et fiskefartøj, som er uddannet i at betjene dette sikkerhedsudstyr.

Under en fangstrejse er samfundets normale hjælp i tilfælde af ulykker eller sygdom ikke umiddelbar for hånden. Derfor er det af stor betydning, at der på ethvert fiskefartøj befinder sig personer med kendskab til førstehjælp og sygdomsbehandling. De maritime erhverv har adgang til lægefaglig support via deres radioudstyr til ”Radio Medical”. På denne måde bliver erhvervsfiskeren lægens forlængelse om bord på fartøjet. Han skal kunne foretage forskellige indgreb, der på land er forbeholdt sygeplejersker og læger.

**Teknologi og arbejdsorganisering**

Styrehuset på et moderne fiskefartøj er spækket med elektronisk udstyr til brug for en sikker navigation og sejlads, men også til brug på moderne fangstudstyr.

Qua placeringen er det den person, der fører fartøjet, som selvstændigt skal kunne aflæse og betjene udstyret. Informationerne fra fx fangstudstyret kommunikeres videre til dæksbesætningen, der skal varetage de konkrete handlinger ved håndtering af dette udstyr.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

Det er en forudsætning (STCW-F/IMO) for at udføre arbejdet som fartøjsfører og bedstemand, at fiskeren har bestået “Duelighedsbevis i sejlads for fiskere“.

Det er endvidere en forudsætning, at fartøjsføreren/bedstemanden kan og må betjene det radioudstyr, der er om bord i fartøjet jf. IMO’s regulativ om GMDSS, hvilket betyder, at erhvervsfiskeren har behov for et GOC radiocertifikat. Med dette certifikat må erhvervsfiskeren betjene det radioudstyr, der kan være til stede på fiskefartøjer.

**Kompetencens udbredelse på arbejdspladser i jobområdet**

Kompetencerne er helt centrale og meget udbredte.

**Beskrivelse af de tilhørende arbejdsmarkedsrelevante kompetencer**

**Specielle sikkerhedsmæssige aspekter ombord.**

**Kort beskrivelse af kompetencen og dens anvendelse i jobområdet**

Da afsætning og ombordtagning af lods sker i høj fart og på siden af et andet fartøj, er det særdeles vigtigt, at bådføreren, under hensyn til egen og lodsens sikkerhed, kan handle konstruktivt, hvis mandskab falder overbord.

Bådføreren skal til stadighed kunne håndtere bådens udstyr til at finde en overbordfalden person og udstyret til ombordtagning af personen samt kunne foretage den efterfølgende behandling. Han skal ligeledes være bekendt med udviklingen af nyt udstyr på dette område.

Det er derfor vigtigt, at bådførerens kompetencer på dette område genopfriskes og trænes med jævne mellemrum.

**Teknologi og arbejdsorganisering**

Bådførere betjener sig af hurtige og mindre fartøjer, der bringer lodser til og fra de fartøjer, som de skal lodse gennem vanskeligt farvand. Bådføreren arbejder selvstændigt og ofte har han alene ansvaret for fartøj og besætning.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

På fartøjer af den størrelse som bådførerne anvender, er der ingen formelle certifikatkrav, men lodsvæsenet stiller af sikkerhedsmæssige årsager krav om regelmæssig efteruddannelse af medarbejderne i emnet Sø- og arbejdssikkerhed.

**Kompetencens udbredelse på arbejdspladser i jobområdet**

Kompetencerne er helt centrale og udbredte til samtlige bådførere i lodsvæsenet.

**Beskrivelse af de tilhørende arbejdsmarkedsrelevante kompetencer**

**Sø- og arbejdssikkerhed, brandberedskab, førstehjælp og sygdomsbehandling.**

**Kort beskrivelse af kompetencen og dens anvendelse i jobområdet**

Arbejdet på fiskefartøjer er risikofyldt, da man typisk håndterer store og tunge redskaber under forhold, hvor fartøjet bevæger sig mere eller mindre. For at minimere ulykkernes antal og karakter er det nødvendigt, at hele besætningen er bevidst om, hvordan risikoen for arbejdsulykker kan minimeres.

Viden om ergonomi er et vigtigt redskab for at kunne imødekomme dårlige arbejdsstillinger og dermed efterfølgende nedslidning af kroppen.

På et fartøj kan selv en mindre brand udvikle sig til en katastrofe. Det er derfor meget vigtigt, at hele besætningen er i stand til at forebygge og bekæmpe brande, der kan opstå i fiskefartøjer. Herunder er anvendelse af røgdykkerudstyr helt centralt, da mange brande ikke kan bekæmpes uden dette udstyr.

Endvidere er det afgørende for erhvervsfiskernes sikkerhed og sundhed, at de kan få en så kvalificeret behandling, som forholdene tillader det, når de måtte blive udsat for sygdomme, større eller mindre uheld eller arbejdsskader o.l.

For at kunne kontakte Radio Medical for vejledning angående førstehjælp og sygdomsbehandling eller foretage alarmering efter hjælp, er det vigtigt at have kendskab til fartøjets radioudstyr.

**Teknologi og arbejdsorganisering**

Håndtering af store trawlskovle foregår med hjælp af store wirespil. Ved ombordtagning af trawlskovle styrer én fisker spillet, mens en anden styrer selve skovlen. Da denne manøvre foretages på åbent hav, mens dørken bevæger sig under fiskerne, forudsætter manøvren, at de to implicerede fiskere kan kommunikere fuldstændigt sikkert med tegnsprog, da støjniveauet ofte er for højt til at tale sammen.

På et fiskefartøj er forebyggelse og bekæmpelse af brand en meget central kompetence, som alle ombord skal være i besiddelse af i en vis udstrækning. På de større fiskefartøjer er der lovkrav om tilstedeværelse af røgdykkerudstyr samt, at en del af besætningen er uddannet i brug af dette udstyr. På alle fartøjer er der en ”Brand rulle”, der beskriver hele besætningens opgaver i forbindelse med ildløs ombord på fartøjet.

En fisker, som kommer til skade under fiskeriet, kan ikke få samme service fra fx ambulancetjeneste og skadestue som de landbaserede erhverv. Derfor er der udviklet en maritim radiobaseret (såvel VHF som satellitkommunikation) hjælpetjeneste kombineret med, at fiskerne uddannes i udvidet førstehjælp og via en samtale med en læge i land, har kompetence til at foretage akutte og nødvendige initiativer for, at den tilskadekomne kan overleve og efterfølgende kan flyttes til landbaseret hjælp via fx helikoptertjenesten.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

Det er en betingelse (certifikatkrav) for at komme ind i erhvervet, at man har gennemgået et grundkursus i søsikkerhed på 111 timer med et indhold, der er godkendt af Søfartsstyrelsen.

Der er certifikatkrav for anvendelse af røgdykkerudstyr.

Det er en forudsætning, at fartøjsføreren har uddannelsescertifikat til den medicinkiste, fartøjet skal medbringe under henvisning til sejladsområdet. Det vil for danske fiskere typisk være uddannelse som ”Sygdomsbehandler med medicinkiste B eller C”. Denne uddannelse skal genopfriskes med intervaller af under 5 år.

Der er certifikatkrav for anvendelse af fartøjets radioudstyr. Fartøjets radioudstyr er afhængig af sejladsområde. Til betjening af udstyret kræves radiocertifikat ROC eller LRC jf. IMO’s regulativ om GMDSS.

**Kompetencens udbredelse på arbejdspladser i jobområdet**

Siden lovkravet om ”Grundkursus i søsikkerhed” blev indført i 1996, har mange gennemført kurset, derfor er kompetencen igennem de seneste år blevet mere udbredt. Der må dog forsat forventes et behov, idet erhvervet - pga. en høj gennemsnitsalder på de aktive fiskere - løbende er i gang med et generationsskifte. Kun erhvervsfiskere, som kan dokumentere mindst 2 års erfaring fra fiskerierhvervet i perioden 1991 - 1996, kan fiske lovligt uden dette kursus. Dog kan erhvervsfiskere, som dokumenterer 2 års erfaring tidligere end 1991, gennemføre et koncentreret kursus i søsikkerhed på 37 timer.

Der forventes et lovkrav om, at alle erhvervsfiskere enten skal have gennemgået et søsikkerhedskursus af 37 eller 111 timers varighed.

**Aktuelt tilkoblede mål**

Niveau kan angives ved enkeltfag.

| **Nummer, niveau og titel** | **EUU** | **Varighed****i dage** |  | **Tilknyttet i perioden** |
| --- | --- | --- | --- | --- |
| 40041 | Den personlige uddannelses- og jobplan | AA | 2,0 |  | 09-09-2014 og fremefter |
| 40137 | Fagunderstøttende dansk som andetsprog for F/I | AP | 10,0 |  | 01-12-2007 og fremefter |
| 40310 | Sygdomsbehandler kiste B, ambulerende | AK | 5,0 |  | 31-12-2007 og fremefter |
| 40311 | Sygdomsbehandler kiste C, ambulerende | AK | 2,0 |  | 31-12-2007 og fremefter |
| 40312 | Sygdomsbehandler kiste B, opfølgning, ambulerende | AK | 3,0 |  | 31-12-2007 og fremefter |
| 40313 | Sygdomsbehandler kiste C opfølgning, ambulerende | AK | 1,0 |  | 31-12-2007 og fremefter |
| 40314 | Sygdomsbehandler kiste B, stationær | AK | 5,0 |  | 31-12-2007 og fremefter |
| 40315 | Sygdomsbehandler kiste C, stationær | AK | 5,0 |  | 31-12-2007 og fremefter |
| 40316 | Sygdomsbehandler kiste B, opfølgning, stationær | AK | 3,0 |  | 31-12-2007 og fremefter |
| 40317 | Sygdomsbehandler kiste C, opfølgning, stationær | AK | 1,0 |  | 31-12-2007 og fremefter |
| 40390 | Psykisk arbejdsmiljø i faglærte og ufaglærte job | AD | 2,0 |  | 01-07-2013 til 30-09-2015 |
| 40391 | Arbejdsmiljø inden for faglærte og ufaglærte job | AD | 2,0 |  | 31-12-2007 til 30-09-2015 |
| 40392 | Ergonomi inden for faglærte og ufaglærte job | AD | 2,0 |  | 31-12-2007 og fremefter |
| 40503 | Praktikvejlederens kommunikation med elev/lærling | AD | 2,0 |  | 01-07-2013 og fremefter |
| 40532 | Introduktion til arbejdsmarkedsuddannelserne (F/I) | AP | 3,0 |  | 07-10-2008 og fremefter |
| 40533 | Introduktion til et brancheområde (F/I) | AP | 40,0 |  | 07-10-2008 og fremefter |
| 40534 | Arbejdsmarked, it og jobsøgning (F/I) | AP | 40,0 |  | 07-10-2008 og fremefter |
| 40535 | Introduktion til det danske arbejdsmarked (F/I) | AP | 3,0 |  | 08-10-2008 og fremefter |
| 43343 | Praktik for F/I | AP | 48,0 |  | 01-07-2007 og fremefter |
| 43682 | Radiokommunikation i havområde A2/LRC, ambulerende | AK | 10,0 |  | 01-07-2007 og fremefter |
| 44438 | Duelighedsprøve i motorpasning - ambulerende | AK | 10,0 |  | 01-07-2007 og fremefter |
| 44978 | Jobrelateret fremmedsprog med nuanceret ordforråd | AD | 5,0 |  | 01-07-2013 og fremefter |
| 44979 | Jobrelateret fremmedsprog med basalt ordforråd | AD | 5,0 |  | 01-07-2013 og fremefter |
| 45215 | Grundlæggende faglig regning | AP | 2,0 |  | 09-01-2015 og fremefter |
| 45223 | ROC certifikat, ambulerende | AK | 5,0 |  | 01-07-2007 og fremefter |
| 45246 | Vedligeholdelse af fiskeredskaber | AK | 10,0 |  | 01-07-2007 og fremefter |
| 45347 | Grundlæggende faglig matematik | AP | 3,0 |  | 09-01-2015 og fremefter |
| 45511 | Faglig læsning | AP | 2,0 |  | 09-01-2015 og fremefter |
| 45536 | Faglig skrivning | AP | 3,0 |  | 09-01-2015 og fremefter |
| 45545 | Dansk som andetsprog for F/I, basis | AP | 40,0 |  | 09-01-2015 og fremefter |
| 45567 | Dansk som andetsprog for F/I, alment niveau | AP | 40,0 |  | 09-01-2015 og fremefter |
| 45569 | Dansk som andetsprog for F/I, udvidet niveau | AP | 40,0 |  | 09-01-2015 og fremefter |
| 45571 | Fagunderstøttende dansk som andetsprog for F/I | AP | 10,0 |  | 09-01-2015 og fremefter |
| 45572 | Dansk som andetsprog for F/I, basis | AP | 40,0 |  | 01-07-2007 og fremefter |
| 45573 | Dansk som andetsprog for F/I, alment niveau | AP | 40,0 |  | 01-07-2007 og fremefter |
| 45574 | Dansk som andetsprog for F/I, udvidet niveau | AP | 40,0 |  | 01-07-2007 og fremefter |
| 45643 | Duelighedsprøve i sejlads for fiskere - amb. | AK | 15,0 |  | 01-07-2007 og fremefter |
| 45778 | Søsikkerhed for bådførere ved lodsvæsenet | AK | 3,0 |  | 01-07-2007 og fremefter |
| 45917 | Praktikvejledning af eud-elever/lærlinge | AF | 1,0 |  | 30-06-2007 og fremefter |
| 46665 | Gældende lovgivning inden for fiskeriområdet | AK | 10,0 |  | 09-04-2015 og fremefter |
| 46991 | STCW-søsikkerhed efter IMO-konventionens regelsæt | AK | 3,0 |  | 04-02-2015 og fremefter |
| 47170 | Førere af fiskeskibe mindre end 9 meter | AK | 5,0 |  | 15-03-2012 og fremefter |
| 47603 | Materialevalg, opbygning, simul og test af trawl | AK | 5,0 |  | 18-02-2013 og fremefter |
| 47604 | Fremstil af trawlmodel ud fra egne trawlkonst i IT | AK | 5,0 |  | 18-02-2013 og fremefter |
| 47668 | Grundlæggende faglig regning | AP | 2,0 |  | 01-07-2013 og fremefter |
| 47669 | Grundlæggende faglig matematik | AP | 3,0 |  | 01-07-2013 og fremefter |
| 47670 | Faglig læsning | AP | 2,0 |  | 01-07-2013 og fremefter |
| 47671 | Faglig skrivning | AP | 3,0 |  | 01-07-2013 og fremefter |
| 47875 | Duelighedsprøve i sejlads for fiskere | AK | 15,0 |  | 01-10-2013 og fremefter |
| 47881 | Kabystjeneste - for besætning på skib | AK | 5,0 |  | 12-08-2014 og fremefter |
| 47911 | Søsikkerhed for befarne erhvervsfiskere | AK | 5,0 |  | 20-03-2014 og fremefter |
| 47912 | Søsikkerhed for erhvervsfiskere - ambulerende  | AK | 15,0 |  | 20-03-2014 og fremefter |
| 48012 | Instruktører og elever i praktikcentret | AP | 2,0 |  | 18-12-2014 og fremefter |
| 48013 | Mål og læring i praktikcentret | AP | 2,0 |  | 18-12-2014 og fremefter |
| 48049 | Arbejdsmiljø 1 i faglærte og ufaglærte job | AD | 2,0 |  | 20-04-2015 og fremefter |
| 48050 | Arbejdsmiljø 2 i faglærte og ufaglærte job | AD | 2,0 |  | 20-04-2015 og fremefter |